  ИА «Удмуртия» Москвалэн Удмуртиын нуналъёсыз улсын 11-тӥ инвожое Калыкъёслэн эшъяськон юртазы котырес ӝӧк сьӧрын пумиськон ортчиз. Вераськон мынӥз йӧскалык ужпумъёсъя кун политика удысын валче ужанын выль луонлыкъёс, улосвыл кусыпъёсты муромытон сярысь. Удмурт элькунысь ӧнерчиос Москваысь экспертъёсты улосвылын йӧскалык кун политикаез быдэсъян ужен тодматӥзы, кылсярысь, Калыкъёслэн эшъяськон юртсы бордын кылдытэм ресурс центрлэн но ивортодэтъя центрлэн ужаменызы. «Удмуртиын 130-лэсь трос калыкъёс уло, ужало Калыкъёслэн эшъяськонзыя 7 юртъёс, Йӧскалык лулчеберетъя 100-лэсь трос центръёс, йӧскалык лулчеберетъя 35 мерлыко огазеяськонъёс, соос араз 200-лэсь трос элькун ужрадъёс ортчытъяло. Ваньмыз со чурыт вераны луонлык сётэ - калыкъёслэн но вӧсьлыкъёслэн кусыпъёссыя Удмуртия огсыр улосвыл. Удмуртиын вань калыкъёс тупаса уло. Элькунын Йӧскалык политикая министерствоысь, Калыкъёслэн эшъяськон юртысьтызы ӧнерчиослэсь, нош валтӥсез — йӧскалык лулчеберетъя мерлыко огазеяськонъёслэн кивалтӥсьёссылэс, но азьветлӥсьёссылэсь умой команда кылдӥз», — пусйиз Удмуртиысь йӧскалык политикая министр Лариса Буранова. Удмуртиысь йӧскалык ужпумъёсъя кун политикалы вылӥ дунъет сётӥзы Москваысь йӧскалык политикая департаментысь ӧнерчиос но. «Удмуртиын ужа Калыкъёслэн эшъяськон юртсы, со йӧскалык лулчеберетъя вань огазеяськонъёс понна зэмос юрт луэ. Кылсярысь, туннэ Москваын 13 миллионлэсь трос адями улэ, 190-лэсь трос выжы калыкъёс, йӧскалык лулчеберетъя 100-лэсь трос огазеяськонъёс пусъемын, ужа Москваысь калыкъёслэн юртсы, но со вань огазеяськонъёсты кутыны уг быгаты, кызьы лэсьтэмын тӥляд», — вераз Москваысь йӧскалык политикая департаментлэн кивалтӥсезлэн воштӥсез — йӧскалык политикая но улосвыл кусыпъёсъя управленилэн кивалтӥсез Иван Петров. Озьы ик со вераз Москваысь кивалтэтлэн кун йӧскалык политикая валтӥсь ужпумъёсыз сярысь: «Москвае туж трос калык лыктэ. Котькыӵе выжыысь соос мед луозы, ми понна ваньзы соос москвичьёс. «Толерантность» валатонлэсь палэнскыса, ми «добрососедство» валатонэз кутӥськомы. Милям чакламмыя, калыкъёслэн кусыпъёссыя карысь югдурез лыдэ басьтыса, со шонергес луэ». Москваын калык кусыпъёсты радъяны юрттэ Россилэн кун йӧскалык политикая 2025-тӥ арозь чаклам Стратегиез, экспертъёслэн кенешъёссы, калык кусыпъёсты чакланъя сӧзнэт. Йӧскалык ужпумъёсъя мерлыко инспекциос кылдытэмын но ужало доброволецъёслэн дружинаосазы но. Озьыен, кунлэн шоркараз эрикрадэз утён уже пыриськыны тыршо вань калыкъёслэн ыстэм муртъёссы. Котырес ӝог сьӧры люкаськемъёс одӥг малпанэ вуизы — улосвылъёслэн ужан амалъёсынызы тодматсконэз азьланьтоно. Кылсярысь, ӵектэмын Йӧскалык ужъёсъя федерал агентствое валче вазиськон кылдытыны. Со эсэплыко-эрикрадъем федерал актъёсын кун йӧскалык политикаез нимаз удысэз сямен пусъён ужез ӝогомытыны кулэ, али со лулчеберет удыслэн люкетэз луэ. Тегъёс: Москва Удмуртия удмуртъёс йӧскалыкполитикаяминистерство ЛарисаБуранова ӟучьёс бигеръёс  